Predkladacia správa

Návrh zákona o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov sa predkladá na základe Rámcového plánu legislatívnych úloh vlády Slovenskej republiky na IV. volebné obdobie
 
Nová právna úprava ustanovuje pravidlá financovania verejnoprávnych vysielateľov vychádzajúce zo základných princípov zabezpečenia nezávislosti verejnoprávneho vysielania podľa odporúčania Výboru ministrov Rady Európy č. R (96) 10, kde sa členské štáty zaväzujú udržovať a tam, kde je to potrebné, aj vytvoriť primeraný, bezpečný a transparentný rámec financovania, ktorý zabezpečí verejnoprávnym vysielateľom prostriedky potrebné na napĺňanie svojho poslania. 

Cieľom navrhovanej právnej úpravy je zabezpečiť primeraný zdroj verejných financií  mechanizmom výberu ustanovenej úhrady za služby verejnosti poskytované Slovenskou televíziou a Slovenským rozhlasom, ktorý je ekonomicky nenáročný vo vzťahu k finančnému zaťaženiu obyvateľstva. Primárnym princípom navrhovanej úpravy je solidárnosť medzi platiteľmi, ako aj medzi verejnoprávnymi vysielateľmi. Navrhovanou právnou úpravou sa predkladateľ snaží zastaviť negatívny trend, keď obchádzanie súčasne platného zákona o koncesionárskych poplatkoch vytvára tlak na zvyšovanie poplatkov pre tých, ktorí zákon dodržiavajú. Návrh zabezpečí reálny výber úhrady za služby verejnosti a tým spravodlivé podieľanie sa obyvateľstva na financovaní verejnoprávnych médií, ktoré plnia nezastupiteľnú úlohu v duálnom mediálnom systéme vysielania Slovenskej republiky, nevyhnutnom pre realizáciu ústavných práv občanov. Návrh zákona zachováva oslobodenie od úhrady pre domácnosti s ťažko zdravotne postihnutou osobou. Zároveň ponecháva polovičnú sadzbu úhrady pre poberateľov dôchodku a zakladá ju aj pre domácnosti v hmotnej núdzi.

Predkladaný návrh zákona je v súlade s Ústavou Slovenskej republiky a inými zákonmi. V uvedenej problematike nie je Slovenská republika viazaná medzinárodnými zmluvami.

Predkladaný návrh zákona nebude mať dopad na verejné financie. Predkladaný návrh zákona bude mať dopad na podnikateľské prostredie, zamestnanosť a stav životného prostredia tak, ako je uvedené v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.